Lévai Richárd

PROMPT

POSZT

PROFIT

Gyakorlati AI megoldások sikeres marketinghez

© Lévai Richárd

Megjelent 2025-ben a Liftup Kft. gondozásában.
Felelős kiadó a kft. ügyvezetője.

További információk:

www.liftup.hu

Minden jog fenntartva. Tilos e kiadvány egészét, vagy bármely részét a kiadóval történt előzetes írásos megállapodás nélkül bármely formában vagy módon sokszorosítani, információs rendszerben tárolni vagy sugározni.

A kiadó a könyv összeállításakor a jelenleg rendelkezésre álló ismeretei alapján pontos információk közlésére, és a szakmailag helyes tartalom előállítására törekedett. Ugyanakkor a könyvben leirt tippek, javaslatok nem minden cég esetében, illetve nem minden helyzetben alkalmazhatók. A kiadó nem vállal felelősséget a közölt információkés módszerek nem megfelelő alkalmazásáért, és belőlük származó esetleges károkért.

Mivel a mesterséges intelligencia eszközök és megoldások (pl. ChatGPT, Caude.AI, Grok, stb.) rendszerei folyamatosan változnak, a könyvben bemutatott megoldások, beállítások, képernyőképek a jelenleg rendelkezésre álló információkon alapulnak, ezek elavulhatnak bizonyos idő elteltével, amelyből keletkező károkért a kiadó nem vállal felelősséget.

A szerző által kifejtett vélemények és nézetek a szerző sajátjai, így azok nem minósülnek jogi vagy más szakmai tanácsnak.

[prompt]

A generatív mesterséges intelligencia alkalmazása során a prompt azt a szöveget jelenti, amivel a felhasználó utasításokat ad az MI rendszernek.

[poszt]

internetes kommunikációban, a „poszt” kifejezés egy újabb jelentést kapott. Ebben az értelemben egy poszt egy online bejegyzést vagy hozzászólást jelöl, amelyet valaki egy közösségi oldalon, blogon vagy fórumon tesz közzé. Ilyen posztok lehetnek szövegesek, képesek, videósak vagy akár hanganyagok is.

A könyv címében tágabb értelemben használjuk ezt: azt a marketing üzenetet, aktivitást értjük alatta, ami ahhoz kell, hogy elérjük az üzleti célunkat. Nem csak a posztokról, többek között tervezésről és elemzésről is lesz szó.

[Profit]

A profit vagy nyereség valamely gazdasági tevékenység során felmerült, számszerűen kifejezett bevételek és költségek különbsége.

A könyvben a profit egyrészről valóban azt a gazdasági nyereséget jelenti, aminek érdekében használjuk a mesterséges intelligenciával támogatott marketinget.

De jelenti azt a nyereséget is, ami nem, vagy nehezen mutatható ki gazdasági értelemben, mégis látjuk az egyes feladatok elvégzése során.

Hiszen se a marketinget se az AI-t nem azért használjuk, hogy jól érezzük magunkat, hanem azért, hogy hatékonyabbak, eredményesebbek legyünk.

Tartalomjegyzék￼

Miért használd a mesterséges intelligenciát a marketingedben?

AI könyv?

Gyakorlat? Milyen mélységben? És kinek?

Mit kell tudni a mesterséges intelligenciáról?

Core AI és generativ AI

Hogyan neveld az AI-dat?

Hogyan promptold az AI-dat?

Egy AI prompt felépítése

Ez egy beszélgetés

Legyen egy gyűjteményed!

Nevelés a prompton túl

Amikor más tanította be az AI-t Neked

AI célmegoldások

Adathasználat

Etikai és jogi kérdések AI használat során

Kinek szabad használni az AI-t és kinek nem?

A mesterséges intelligencia ára

Marketing AI-val vagy nélküle

Gyakori feladatok a marketingben

Marketing tervezés AI támogatással

Piackutatás AI segítséggel

Buyer Persona kidolgozása AI segítséggel

Célcsoport profil AI-val lépésről-lépésre

Hogyan használd az eredményt?

Kampánytervezés AI segítséggel

Kampánytervezés általános AI eszközzel

Kampány projektek AI-n belül

Tanítsd be a kampányodra az AI-t!

Kampánytervezés AI céleszközökben

Marketing szövegírás az AI korában

Blogbejegyzés írás AI segítséggel

Blogbejegyzés saját stílusban

Hirdetésszövegek AI segítséggel

AI, mint fotós

AI képgenerálás Canvában

Képgenerálás Midjourney-vel

A marketingvideók és az AI

Videó készítés AI segítséggel

AI, mint bábelhal a videókban

Tartalom transzformáció

Hirdetési rendszerek és az AI

Marketing elemzés és AI

Automatizálás AI segítséggel

A marketing jövője

Mesterséges intelligencia szótár marketingeseknek

AI eszközlista marketingeseknek

Miért használd a mesterséges intelligenciát a marketingedben?

Mert több feladatot tudsz ugyanannyi idő alatt elvégezni, ezzel pedig jobb marketing lehetőséghez jutsz.

Sőt: akár olyan feladatokat is meg tudsz valósítani, amikre eddig nem voltál képes.

Például ha eddig 20 percbe telt, hogy megírj egy hirdetési szöveget Facebookra, AI segítséggel ugyanennyi idő alatt képes vagy elkészíteni 5-8 verziót (nem csak megíratni, hanem ellenőrizni is!). Ezeket pedig meg tudod versenyeztetni a hirdetési rendszerben, így nagyobb esélyed van a jobb hirdetési eredmény elkérésére.

De nézzünk egy másik esetet: tudod, hogy szükséged van olyan videóra a marketingedhez ahol egy ember beszél mutatja be a termékedet, de se Te, se a munkatársaid nem akarnak a kamera elé állni.

Eddig két lehetőséged volt: vagy megfizettél egy fotómodellt és egy videós céget, vagy egyszerűen nem készítettél videót.

AI segítséggel már tudsz „nevelni” saját fotómodellt, aki egyedi megjelenéssel, egyedi hangon szólal meg magyarul. Kezébe adhatod a termékedet amit majd ő bemutat a célcsoportodnak. Mindezt akár nulláról, 30-40 perc alatt.

Ez az ereje a mesterséges intelligenciának a marketingben.

Érdekel?

Akkor ez a könyv Neked szól!

AI könyv?

Ha egy mesterséges intelligenciáról szóló könyvet olvasol, biztos eszedbe jut, két kérdés:

1.: Vajon mennyiben készült maga a könyv mesterséges intelligencia segítségével. Csak a gép írta, vagy van benne emberi munka is?

2.: Mennyire aktuális, és meddig lehet használni?
Hiszen a mesterséges intelligencia percről percre fejlődik, naponta jelennek meg új eszközök.

Gyorsan túl essünk túl is ezeken!

Ebben a könyvben – természetesen (!) sok helyen használtam a mesterséges intelligenciát. Nézd csak meg a borítót! A cím kitalálásához is használtam a ChatGPT-t: igaz 40 különböző ötletet generált, ebből kellett azt kiválasztani, ami a célokhoz a legjobban illeszkedik. De a címen túl a borító sem készült volna el AI nélkül: a háttérfotó mesterséges intelligenciával készült, Midjourney segítségével.
Aztán ha belelapozol a könyvbe, ott is találsz olyan grafikákat és magyarázatokat, amelyekhez mesterséges intelligenciát használtam – de egyik sem születhetett volna meg jó utasítások (promptok) és emberi utómunka nélkül. Nekem kellett jól kérni az AI-tól utána pedig minden esetben tovább kellett dolgozni, mire elértünk a végleges verzióhoz.

Persze megszülethetett volna a könyv úgy is, hogy beírom valamelyik nagy nyelvi modellbe, hogy írjon egy könyvet marketingeseknek az AI-ról, először megdicsért volna, utána pedig már lökte is volna a szöveget.￼

De az a könyv nem adta volna meg Neked azt a tudást, amire szükséges van. Ha nem hiszed, próbáld ki! ;-)

Ezt azért részleteztem, hogy más most lássuk a lehetőségeket: a mesterséges intelligencia ma még itt tart, és meggyőződésem, hogy még sokáig így is fog működni: bár egyre több mindent meg tud valósítani, egyre jobb eszközeink vannak, de emberi beavatkozás, irányítás és szaktudás nélkül nem képes igazán jó végeredményt létrehozni.

Ez el is vezet minket a következő ponthoz: bár az eszközök szintjén valóban naponta jelennek meg új lehetőségek, az alapelvek, amelyeken a mesterséges intelligencia gyakorlati használata alapul, régi és bevált értékesítési, marketinges és emberismereti alapokon nyugszanak. Ezekre tudjuk építeni azokat az AI-t tartalmazó folyamatokat amelyeket segítenek minket abban, hogy gyorsabban, jobb eredménnyel érjük el a célunkat.

Éppen ezért a könyvben is arra fókuszálok, hogyan illeszd be a marketing folyamataidba az AI eszközöket, amiket persze bármikor le tudsz cserélni egy újabbra. Hiszen lehet, hogy ma még ChatGPT-t használsz, de jövő héten Claude AI-ra, DeepSeek-re vagy ki tudja milyen még újabb modellre fogsz váltani.

A lényeg, hogy bármit is használsz, értsd meg az alapokat, amikhez utána könnyedén fogsz tudni illeszteni bármilyen eszközt.

De annak érdekében, hogy ez ne legyen egy statikus tudásanyag, a könyvet rendszeresen bővíteni és frissíteni fogjuk. Új módszerek, új megoldások fognak bekerülni, hogy a tudásod folyamatosan naprakész maradhasson.

Ráadásul a könyv nemcsak önmagában működik: szorosan kapcsolódik a Liftup Social Media Hubban elérhető mesterséges intelligenciával kapcsolatos előadásokhoz és képzésekhez is. Így nemcsak egy értékes olvasmányt kapsz, hanem egy irány-mutatást is ahhoz, hogy a gyakorlati tudást melyik videós anyagokon keresztül tudod tovább mélyíteni.

Így nem kell egy leírás alapján elképzelned, hogyan működnek a különböző módszerek – meg is nézheted őket a gyakorlatban!

Gyakorlat?
Milyen mélységben?
És kinek?

A mesterséges intelligencia és a marketing kapcsolatáról lehet beszélni két percben konyhanyelven, és órákon keresztül, olyan szinten, amit csak a mély technikai tudással rendelkező, marketing rendszereket programozó szakemberek értenek.

Ez a könyv a kettő között van (inkább az elsőhöz közelítve).

Az a célja, hogy azokat a módszereket és eszközöket mutassa be, amik a legtöbb marketingesnek segítenek abban, hogy hatékonyabban tudjon elég jó eredményt elérni a munkájában.

Például nem cél, hogy napokon keresztül tanulj meg egy professzionális videókat készítő videós AI eszközt, ha egy marketing szempontból jó videót 10 perc alatt el tudsz készíteni egy egyszerű AI platform segítségével.

Itt a hangsúly azon van, hogy elég jó eredményt kapj lehetőleg kevesebb idő alatt.

Nem cél professzionális AI szakembereket vagy prompt engineer-eket nevelni. A cél, hogy a marketingesek és vállalkozók a mindennapi munkájukhoz kapjanak hatékony, egyszerűen használható segítséget!

Éppen ezért nem baj, ha nem értesz a programozáshoz, sőt! Ha mély AI programozói ismeretekre vágysz, ne is olvass tovább! Ez a könyv nem Neked szól.

Mit kell tudni a mesterséges intelligenciáról?

Írhatnék arról, hogy bár a ChatGPT robbantotta be (ismét) a köztudatba az AI-t, a technológia alapjai a 60-as évekig nyúlnak vissza.

Írhatnék arról, mit jelent a GPT, milyen története van, de ezektől inkább megkímélnélek. Nem mintha nem lennének fontosak, vagy akár érdekesek, de ezekre nincs szükség ahhoz, hogy a marketingedben jobb eredményeket érj el AI-t használva.

Amire viszont szükséged van az az, hogy megértsd a két nagy AI használat közötti különbséget, és azt, hogy a mostanában felkapott, generatív mesterséges intelligencia hogyan működik a gyakorlatban.

Ha ezt ugyanis nem érted, nagyon könnyen tévútra visznek az aktuálisan divatos AI eszközök.

Core AI és generativ AI

Bár mostanában a legtöbben a mesterséges intelligenciát meghallva a ChatGPT-re gondolnak, a technológia évek óta velünk van. Szó szerint. A zsebünkben hordjuk, és az eredményét látjuk minden nap órákon keresztül.

Ugyanis mesterséges intelligencia javítja fel sok esetben a telefonunkkal készített fotókat, és AI dönti el azt is, hogy a TikTokot vagy éppen az Instagramot görgetve milyen tartalmakat látunk.

Ezeket az alkalmazási területeket lehet akár core AI-nak is nevezni, vagyis olyan megoldásnak, amikor a mesterséges intelligencia be van építve egy rendszer magjába, ahol döntés támogatási vagy éppen optimalizálási szerepe van.

Tulajdonképpen algoritmusokról, illetve mesterséges intelligenciával kiegészített algoritmusoktól beszélünk ebben az esetben.

A generatív AI - magyarul talán alkotó mesterséges intelligencia, de jó lehet a teremtő MI kifejezés is – ezzel szemben azt jelenti, hogy az utasításodat jellemzően egy nagy nyelvi modellbe írod be. A nagy nyelvi modell (angolul Large language model, LLM) olyan számítási modell, amely képes nyelv generálására, vagy más természetes nyelvi feldolgozási feladatok elvégzésére. A nyelvi modellek, az LLM-ek például úgy sajátítják el ezeket a képességeket, hogy óriási mennyiségű szövegből, egy önfelügyelt és egy félig felügyelt tanulási folyamat során, statisztikai összefüggéseket tanulnak meg.

Ezek alapján születik új szöveg, kép, videó, elemzés, bármi.

Ebben a könyvben leggyakrabban ez utóbbiról beszélek, amikor mesterséges intelligenciára hivatkozok, de a core AI-ról is lesz szó bizonyos helyeken.

Na de hogyan működik az a bizonyos teremtés?

Játszunk egy rövidet, és meg fogod érteni!

Hunyd be a szemed!

Mármint azután, hogy a következő sort elolvasod!

Ha azt mondom, hogy gondolj a Roxfortra, mi jelenik meg a szemed előtt?

(most hunyd be a szemed pár másodpercre, és képzeld el!)

Ha most tovább olvasol, akkor nyilván már kinyitottad a szemed (vagy be sem csuktad), vagyis mehetünk tovább.

A szemed előtt valószínűleg megjelent egy kastély a Harry Potter világából.

Amikor ugyanazt kérem az AI-tól, hogy képzelje el nekem a Roxfort kastélyt (milyen érdekes, hogy a Midjourney-nek (egy egyszerűen használható képgeneráló AI eszköz) ezt a parancsot adjuk: imagine, vagyis képzelje el), akkor visszaad nekem egy ilyen eredményt:￼

Ha nem tudnám, hogy ezt az AI készítette, fel sem tűnne. Simán elhinném, ha valaki azt mondja, hogy a filmből van.

Na de csináljunk egy másik kísérletet!

(megint csukd be a szemed pár másodpercre, miután elolvastad, mire kell gondolni).